รัฐบาลไทย-ข่าวทำเนียบรัฐบาล-กระทรวงเกษตรฯ พร้อมแก้ไขปัญหาภัยแล้งให้ประชาชน ลงพื้นที่ติดตามการดำเนินโครงการแก้มลิงบ้านไร่ออก
วันศุกร์ที่ 30 ตุลาคม 2563
กระทรวงเกษตรฯ พร้อมแก้ไขปัญหาภัยแล้งให้ประชาชน ลงพื้นที่ติดตามการดําเนินโครงการแก้มลิงบ้านไร่ออก
กระทรวงเกษตรฯ พร้อมแก้ไขปัญหาภัยแล้งให้ประชาชน ลงพื้นที่ติดตามการดําเนินโครงการแก้มลิงบ้านไร่ออก ต.บ่อหิน อ.สิเกา และโครงการอ่างเก็บน้ําคลองซา ต.บางดี อ.ห้วยยอด จ.ตรัง
นายเฉลิมชัย ศรีอ่อน รัฐมนตรีว่าการกระทรวงเกษตรและสหกรณ์ ลงพื้นที่ติดตามการดําเนินโครงการแก้มลิงบ้านไร่ออก ต.บ่อหิน อ.สิเกา จ.ตรัง ซึ่งการดําเนินโครงการดังกล่าว เกิดขึ้นเนื่องจากพื้นที่นี้กําลังประสบกับปัญหาสถานการณ์ภัยแล้งและยิ่งจะทวีความรุนแรงเพิ่มมากขึ้น และจากการคาดการณ์มีแนวโน้มจะเพิ่มขึ้นอย่างต่อเนื่อง ประกอบกับความต้องการใช้น้ําก็มีปริมาณเพิ่มสูงขึ้นทุกปี เพราะการขยายตัวของครัวเรือนและภาคเกษตรเพิ่มมากขึ้น แหล่งน้ําธรรมชาติและบ่อน้ําบาดาลที่อยู่ในปัจจุบันไม่สามารถกักเก็บน้ําได้ในปริมาณที่มากพอสําหรับความต้องการใช้น้ําของประชาชน จึงส่งผลกระทบกับประชาชนคือขาดแคลนน้ําเพื่อการอุปโภค-บริโภค เพื่อการเกษตร และน้ําเพื่อการประกอบอาชีพ จึงจําเป็นต้องจัดหาแหล่งกักเก็บน้ําผิวดินเพิ่มเพื่อการรวมน้ําจากแหล่งธรรมชาติให้ได้มากพอ จึงจะแก้ไขปัญหาความเดือดร้อนให้ประชาชนพ้นจากสถานการณ์ภัยแล้งได้อย่างถาวรตลอดทั้งปี
กระทรวงเกษตรฯ โดยกรมชลประทาน จึงดําเนินการสํารวจแหล่งน้ําในพื้นที่ หมู่ที่ 5 บ้านไร่ออก ต.บ่อหิน อ.สิเกา จ.ตรัง เพื่อกักเก็บน้ําผิวดินไว้ใช้ในฤดูแล้ง และเป็นการแก้ไขปัญหาภัยแล้งให้กับประชาชนในพื้นที่ประมาณ 369 ครัวเรือน จํานวน 1,187 คน ได้มีน้ําใช้ในการอุปโภค-บริโภค เพื่อการเกษตรและเพื่อการประกอบอาชีพ ทําให้ประชาชนมีคุณภาพชีวิตที่ดีขึ้น ปัจจุบันอยู่ระหว่างเตรียมความพร้อมการก่อสร้าง ด้านการสํารวจและออกแบบคาดว่าจะแล้วเสร็จในปี 2564 และคาดว่าจะเริ่มก่อสร้างได้ใน ปี 2566
จากนั้นได้เดินทางไปรับฟังบรรยายสรุปความคืบหน้าในการดําเนินงานโครงการอ่างเก็บน้ําคลองซา ต.บางดี อ.ห้วยยอด จ.ตรัง ซึ่งประชาชนในพื้นที่ประสบปัญหาความเดือดร้อนเนื่องจากขาดแคลนน้ําทําการเกษตร กระทรวงเกษตรฯ โดยกรมชลประทาน ได้ทําการตรวจสอบสภาพภูมิประเทศ และศึกษาวางโครงการ พบว่า มีแนวทางให้ความช่วยเหลือได้ โดยการก่อสร้างโครงการอ่างเก็บน้ําคลองซา บ้านคลองซา ตําบลบางดี อําเภอห้วยยอด จังหวัดตรัง ลักษณะโครงการประกอบด้วย การก่อสร้างทํานบดินขนาดกว้าง 8 เมตร ยาว 288 เมตร สูง 23.70 เมตร ความจุที่ระดับเก็บกักประมาณ 13.43 ล้านลูกบาศก์เมตร พร้อมก่อสร้างระบบท่อส่งน้ํา ความยาว 15.25 กิโลเมตร ซึ่งจะสามารถส่งน้ําช่วยเหลือพื้นที่เพาะปลูกบางส่วนใน ต.บางดี อ.ห้วยยอด จ.ตรัง ได้ประมาณ 5,000 ไร่ เพื่อการอุปโภคและบริโภคของราษฎร จํานวน 4 หมู่บ้าน ประมาณ 1,600 ครัวเรือน ตลอดจนสามารถบรรเทาอุทกภัยในเขตพื้นที่ใกล้เคียงได้ ปัจจุบันอยู่ระหว่างการเจรจาทําความเข้าใจกับราษฎร เพื่อสร้างการมีส่วนร่วมในการพัฒนาแหล่งน้ํา หากราษฎรส่วนใหญ่เห็นด้วยกับการดําเนินโครงการ กรมชลประทานจะดําเนินการเตรียมความพร้อมด้านการสํารวจ ออกแบบ การขออนุญาตใช้พื้นที่ และจัดเข้าแผนงานก่อสร้างตามความเหมาะสมต่อไป
"ดีใจที่วันนี้มีโอกาสมาดูสภาพพื้นที่จริง สิ่งที่รัฐบาลดําเนินการโดยกระทรวงเกษตรและสหกรณ์นั่นคือสามารถสัมผัสและจับต้องได้ จึงขอยืนยันว่าจะดําเนินการที่จะสร้างในส่วนของแก้มลิงบ้านไร่ออกอย่างแน่นอน และสําหรับในส่วนของโครงการอ่างเก็บน้ําคลองซาจะเกิดขึ้นได้หรือไม่นั้น จะขอให้ทุกฝ่ายเอาประโยชน์ส่วนรวมเป็นที่ตั้ง อยากให้ประชาชนในพื้นที่มีความเห็นร่วมกัน ให้มีการพูดคุยกัน และได้มอบหมายให้กรมชลประทานประสานและสร้างความเข้าใจต่อพี่น้องประชาชน โดยต้องอยู่บนพื้นฐานที่ไม่มีการทะเลาะเบาะแว้ง ถ้าสามารถพูดคุยได้ โครงการนี้จะเกิดขึ้นอย่างแน่นอน ซึ่งจะให้กรมชลประทานประเมินความคุ้มค่าต่อไป ทั้งนี้ ในนามของรัฐบาลจะดูแลพี่น้องเกษตรกรเป็นหลัก ทั้งในเรื่องของแหล่งน้ํา ราคาพืชผล และด้านการตลาด จะทําให้พี่น้องเกษตรกรอยู่ดีกินดี และขอให้มั่นใจว่าพื้นที่ภาคใต้ จะพัฒนาให้ดียิ่งขึ้นต่อไป อย่างไรก็ตาม นายกรัฐมนตรีได้กําชับให้ดูแลและรับฟังปัญหาจากพี่น้องประชาชน เพื่อมาร่วมกันแก้ไข โดยไม่มีแบ่งแยกพรรค พร้อมกําชับให้ข้าราชการพยายามเข้าถึงประชาชนให้มากที่สุด โดยช่วยเหลือพี่น้องประชาชนให้เหมือนคนในครอบครัว" นายเฉลิมชัย กล่าว